"ธอส." ควง "แอร์เอเชีย" อัดโปรโมชั่น 5.7 หมื่นที่นั่ง
ธอส. จัดโปรโมชั่นร่วมกับไทยแอร์เอเชีย 57,000 ที่นั่ง กู้ต่ำกว่า 2 ล้านบาท รับสิทธิ์แลกซื้อตั๋วถูกไป-กลับที่นั่งละ 500 บาท และกู้ 2 ล้านบาทขึ้นไป แลกซื้อตั๋วไป-กลับที่นั่งๆ ละ 1,000 บาท
20 ก.ค. 2553

ธอส. จัดโปรโมชั่นร่วมกับไทยแอร์เอเชีย 57,000 ที่นั่ง กู้ต่ำกว่า 2 ล้านบาท รับสิทธิ์แลกซื้อตั๋วถูกไป-กลับที่นั่งละ 500 บาท และกู้ 2 ล้านบาทขึ้นไป แลกซื้อตั๋วไป-กลับที่นั่งๆ ละ 1,000 บาท
นายขรรค์ ประจวบเหมาะ กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ในโอกาสที่ธนาคารครบรอบการดำเนินงานปีที่ 57 ในวันที่ 24 กันยายน 2553 จึงได้จัดทำโปรโมชั่นพิเศษตอบแทนลูกค้าเพื่อให้ได้รับสิทธิประโยชน์สูงสุด โดยธนาคารได้ร่วมมือกับพันธมิตร บริษัท ไทยแอร์เอเชีย จำกัด มอบสิทธิพิเศษแลกซื้อตั๋วเครื่องบินไป - กลับ ทุกเส้นทาง ราคาประหยัด 57,000 ที่นั่ง ให้กับลูกค้าที่ขอสินเชื่อบ้านทุกประเภท ตั้งแต่วันที่ 2 สิงหาคม ถึงวันที่ 24 กันยายน 2553 และทำนิติกรรมภายในวันที่ 31 ตุลาคม 2553 โดยมีเงื่อนไขวงเงินกู้ต่ำกว่า 2 ล้านบาท จะได้รับสิทธิ์แลกซื้อตั๋วเครื่องบินไป-กลับ ภายในประเทศ จำนวน 2 ที่นั่งๆ ละ 500 บาท เท่านั้น (สำหรับผู้กู้และผู้ใช้สิทธิ์ร่วมได้อีก 1 ท่าน) ส่วนลูกค้าที่วงเงินอนุมัติตั้งแต่ 2 ล้านบาท จะได้รับสิทธิ์แลกซื้อตั๋วเครื่องบินไป-กลับ เที่ยวบินระหว่างประเทศ จำนวน 2 ที่นั่งๆละ 1,000 บาทเท่านั้น สำหรับเงื่อนไขและสิทธิพิเศษ
ทั้งนี้ ลูกค้าจะได้รับสิทธิ์เดินทางในราคาที่สุดคุ้มและประหยัด โดยราคาตั๋วเฉลี่ยเพียงท่านละ  250 บาท ต่อเที่ยวบินในประเทศ และ 500 บาท ต่อเที่ยวบินระหว่างประเทศ โปรโมชั่นดังกล่าวนอกจากลูกค้าจะได้รับสิทธิ์แลกซื้อตั๋วเครื่องบินราคาพิเศษแล้ว ยังจะได้รับประโยชน์สูงสุดจากแคมเปญนี้อีกด้วย ซึ่งลูกค้าไม่จำเป็นต้องจองตั๋วล่วงหน้าก่อนเดินทางเป็นระยะเวลาหลายเดือนเพื่อให้ได้ตั๋วเครื่องบินราคาประหยัด ทั้งนี้สามารถเลือกวัน เวลาเดินทางได้ง่าย และรวดเร็ว ภายใต้เงื่อนไขที่ไทยแอร์ เอเชียกำหนด “นอกจากนี้ ธนาคารยังมอบสิทธิพิเศษในการซื้อรถยนต์จากบริษัทไทยรุ่งยูเนี่ยนคาร์ในราคาพิเศษ หรือซื้อเลือกผ่อนรถยนต์ ดอกเบี้ย 0 % นานสูงสุด 60 เดือน และบัตรกำนัล Home Card (วงเงินอนุมัติตั้งแต่ 2 ล้านบาท) สำหรับใช้เป็นส่วนลด 5% ในการซื้อสินค้าจากบริษัท Home Pro ซึ่งจะสามารถช่วยลดภาระค่าใช้จ่ายด้านที่อยู่อาศัยได้อย่างคุ้มค่าในการเลือกซื้อสินค้า รวมถึงอุปกรณ์หรือสิ่งอำนวยความสะดวก เพื่อเติมเต็มความสุขภายในบ้านได้อีกด้วย” นายขรรค์ กล่าว ด้านลูกค้าที่ซื้อทรัพย์ NPA ของ ธอส. สามารถใช้โปรโมชั่นดังกล่าวได้เช่นกัน โดยมีเงื่อนไขวางเงินประกันซื้อทรัพย์ตั้งแต่วันที่ 2 สิงหาคม ถึงวันที่ 24 กันยายน 2553 ทำสัญญาจะซื้อจะขายภายในวันที่ 15 ธันวาคม 2553  และในวันเสาร์ที่ 21 สิงหาคม 2553 ธนาคารจะจัดประมูลขายทรัพย์ ครั้งที่ 2/2553 พร้อมกันทั่วประเทศ โดยคัดทรัพย์ NPA คุณภาพกว่า 3,000 รายการ ชูเงื่อนไขผ่อนดาวน์ดอกเบี้ย 0% นาน 12 เดือน ส่วนที่เหลืออีก 90% สามารถขอสินเชื่อได้เต็มจำนวน พร้อมรับส่วนลดสูงสุด 30% นับเป็นโอกาสดีๆ สำหรับคนอยากมีบ้านและได้บ้านในราคาที่สุดคุ้ม ในทำเลที่ถูกใจ ทั้งนี้สามารถดูทรัพย์ได้ก่อนวันประมูลจริง สอบถามรายละเอียดเพิ่มเติมได้ที่ ฝ่ายบริหารทรัพย์สิน ธนาคารอาคารสงเคราะห์ โทร 0 - 2202 - 1822, 0 - 2202 - 1582, 0 - 2202- 1016 หรือ www.ghbhomecenter.com นายขรรค์ฯ กล่าวเพิ่มเติมว่า ธนาคารยังมีแคมเปญดีๆ สำหรับลูกค้าเงินฝาก โครงการ ธอส. รักการออมกับทีโอที เพราะนอกจากจะได้รับเงื่อนไขดอกเบี้ยพิเศษ และสิทธิ์รับไอเทมพิเศษสำหรับเล่นเกมออนไลน์ Tales Runner เกมสีขาว พร้อมลุ้นรับรางวัลทองคำมูลค่ารวมสูงสุด 600,000 บาทแล้ว พิเศษสำหรับลูกค้าที่เปิดบัญชี ตั้งแต่วันที่ 6 พฤษภาคม ถึงวันที่ 24 กันยายน 2553 ซึ่งมีการฝากเงินอย่างสม่ำเสมอทุกเดือนและไม่มีการถอนเงิน โดยในวันที่ 24 กันยายน 2553 มียอดเงินคงเหลือในบัญชีสูงสุด จะได้รับรับรางวัลทันทีทัวร์ดูงานเกมออนไลน์และทัศนศึกษาประเทศเกาหลีใต้ 2 ที่นั่ง 1 รางวัล (ลูกค้า 1 ท่านต่อ 1 บัญชีเท่านั้น ไม่สามารถรวมบัญชีได้) โดยจะประกาศผู้รับรางวัลทาง www.ghbank.co.th ในวันที่ 1 ตุลาคม 2553  นายขรรค์  กล่าวในตอนท้ายว่า ธนาคารอาคารสงเคราะห์ในฐานะผู้นำสินเชื่อเพื่อบ้านมากว่า 56 ปีสามารถสร้างโอกาสให้คนไทยมีที่อยู่อาศัยเป็นของตนเองไปแล้วกว่า 2 ล้านครอบครัว จากนี้ไปธนาคารยังคงเป็นธนาคารของรัฐพร้อมที่จะเป็นที่พึ่งให้กับพี่น้องประชาชนมุ่งมั่นพัฒนาผลิตภัณฑ์ทางการเงินควบคู่กับการพัฒนาการให้บริการ รวมทั้งเดินหน้าจับมือพันธมิตรเพื่อนำเสนอโปรโมชั่นดีๆ ตรงใจ และคุ้มค่า เพื่อความพึงพอใจสูงสุดของลูกค้า ภายใต้แนวคิด “ธอส. เพื่อบ้าน เพื่อคุณ”